Suvulla etusija Petter Sairasen muistelmakirjassa - Viihde - Turun Sanomat
Suvulla etusija Petter Sairasen muistelmakirjassa
TS/Heikki Ala-Nissil¿
Viihde | Turun Sanomat | 28.5.2007 2:31 | 0
Loimaalaisen teollisuusneuvos Petter Sairasen , 83, uunituore muistelmateos luo kattavan katsauksen kirjoittajan ja hänen sukunsa elämään Laatokan Karjalassa, sotavuosiin, kahteen evakkomatkaan ja oman yrityksen perustamisvaiheisiin Loimaalla sotien jälkeen. Siinä on myös lukemattomia tarinoita Sairasen suvun jäsenistä, joista monet olivat aikansa ansioituneita ja tunnettuja suomalaisia.
Lapsuusmuistot ja sukulaisten tarinat muodostavatkin kirjan suurimman osion. Niitä käsitellään lähes 200 sivulla. Arvokas osa teosta ovat sen noin 300 kuvaa, joista osa on kokenut perheen molemmat evakkomatkatkin.
Tiina Naulan kirjaksi toimittamissa muistelmissa keskitytään lähinnä aikaan ennen vuotta 1948. Sen jälkeisistäkin ajoista riittäisi kirjoitettavaa, sillä Sairasen perustama Metsämaan Puutyötehdas, sittemmin Domus Yhtiöt Oy tunnetaan kaikkialla Suomessa ja laajemminkin. Se on Loimaan suurin yksityinen työllistäjä.
- Toivottavasti joku jatkaa siitä, mihin minä päädyin ja vie viestiä taas tuleville sukupolville, Sairanen sanoi.
Sairanen sai tuntuman yrittämiseen jo lapsuuskodissaan Kurkijoella. Suvussa oli yrittäjyyttä, jonka ilmentymänä oli hänen isoisänsä, isänsä ja setänsä 1920-luvulla perustama huopakenkätehdas. Myös äidin puolella ilmeni yrittäjyyttä.
Kirjassa on paljon mielenkiintoisia tarinoita niin tunnetuista kuin vähemmän tunnetuistakin sukulaisista. Suvun julkkiksia olivat ja ovat 1920- ja 1930-lukujen mestarihiihtäjä Lempi Ruuska ja tämän tytär laulajatar Maria Sari . Kirjailija Lempi Jääskeläinen kuului niin ikään sukuun ja siihen lukeutui myös painija Alfred Asikainen , joka paini Tukholman olympialaisissa urheiluhistorian pisimmän ottelun. Se kesti 11 tuntia 40 minuuttia ja sen voitti Venäjän Martin Klein.